5 Kgaetšedi yo mongwe yo a tšwago kua Brithania o boletše gore: “Monna wa ka o nyaka go rarolla mathata kapejana go e na le go ntheetša go fihlela ke fetša. Seo se a ntlhakahlakanya, ka gobane selo feela seo ke se nyakago ke ‘gore a nkwele bohloko.’” Monna yo mongwe o ngwadile gore: “Mathomong a lenyalo la rena, ke be ke tlwaetše go nyaka tharollo ya kapejana ya mathata ka moka ao mosadi wa ka a bego a na le ona. Eupša go se go ye kae ke ile ka lemoga gore seo a bego a tloga a se nyaka e be e le gore ke mo theetše ka kelohloko ge a bolela.” (Die. 18:13; Jak. 1:19) Monna yo a nago le temogo o ela hloko maikwelo a mosadi wa gagwe gomme a leka go boledišana le yena ka tsela e bohlale. Ka nako e swanago, o kgonthišetša mosadi wa gagwe gore dikgopolo tša gagwe le maikwelo a gagwe di bohlokwa go yena. (1 Pet. 3:7) Mosadi le yena o tla leka go kwešiša pono ya monna wa gagwe. Ge monna le mosadi ba kwešiša tema ya bona yeo e lego ka Mangwalong gomme ba e tšeela godimo e bile ba e phetha, gona lenyalo la bona e ba le thabišago. Godimo ga moo, ba ka kgona go šoma gotee go dira diphetho tše bohlale le tšeo di bontšhago tekatekano.